
KLAGE PÅ GEBYR FOR MANUELL AVLESING

1. INNLEDNING

[STRYK DEN SOM IKKE PASSER AV DISSE TO SETNINGENE: ]

Jeg har fått innvilget fritak for AMS-måler. 

[ELLER]

Jeg har ikke fått innvilget fritak for AMS-måler, fordi det har vært vanskelig å få legeattest og/eller jeg har følt meg presset av nettselskapet og NVE til å akseptere installasjon av AMS-måler. Gebyr har medvirket til at jeg har måttet akseptere installasjon av AMS-måler.

[OG FORTSETT SKRIVET HER:]

Jeg viser til Norges vassdrags- og energidirektorat ("NVE") sitt vedtak i sak om gebyr for manuell avlesing,ref. 201904098-29. Vedtaket ble påklaget av Solvår Werenskiold ved Advokatfirmaet Schjødt AS innen klagefristen som var 20. september 2019.

Jeg sender herved på egne vegne inn en separat klage til OED, uavhengig av Solvår Werenskiolds sak, for gebyrer som mitt nettselskap krever av meg. Denne klagen er delvis overlappende med Solvår Werenskiolds klage, men med en rekke endringer som gjør at den må vurderes separat. For at saken ikke skal unntas offentlighet, inngår det ikke personlige helseopplysninger, og klagen er holdt i generell form.

Da spørsmål om gebyrer alt er behandlet i NVE og lavere klageinstanser - herunder forliksråd - i ulike klager fra ulike klagere, uten at de spørsmål som tas opp i denne klagen har fått noen autoritativ avklaring, sender jeg denne klagen direkte til OED - riktignok ved NVE, som jeg forstår er saksforberedende instans for OED.

Overordnet gjør jeg gjeldende at det ikke er adgang til å ilegge gebyr for manuell avlesning i tilfeller der det er gitt fritak fra AMS og dette iverksettes teknisk ved at sender koples ut, jf. pkt. 2 nedenfor. Uansett om det likefullt skulle finnes en slik adgang, anføres at gebyret fra nettleverandørene generelt synes å være satt for høyt og/eller ikke er dokumentert å være korrekt fastsatt, jf. pkt. 3 nedenfor.
For det tilfelle at adgangen til å kreve gebyr ved fritak for AMS opprettholdes, ber jeg om at både mitt nettselskap såvel som alle de andre nettselskapene pålegges å utarbeide ny dokumentasjon for beregning av gebyret og gi korrekt informasjonsunderlag til kundene så ikke hver enkelt kunde skal behøve å sloss hver for seg med sitt nettselskap om kostnadsberegningen. 

2. GEBYR FOR MANUELL MÅLERAVLESNING

Nettselskap kan ikke fritt fastsette egne priser. Ettersom drift, utbygging og vedlikehold av strømnett er en monopol-ytelse, er det satt begrensninger for hvordan og hvor mye nettselskapene kan kreve betalt for sine tjenester etter energiloven med tilhørende forskrifter. Grunnlaget for begrensningene på nettselskapene følger av energiloven, særlig § 3-3 siste ledd som fastslår at:
"Departementet kan fastsette nærmere bestemmelser om leveringsplikten, herunder om priser, konsesjonærenes og sluttbrukernes vilkår, gjennomføring, organisering og informasjon." (Vår understreking.)
Den mest sentrale forskriften ved fastsettelsen av priser, er forskrift om økonomisk og teknisk rapportering, inntektsramme for nettvirksomheten og tariffer [FOR-1999-03-11-302] (i det følgende kalt "Kontrollforskriften"). 

Med hjemmel i Kontrollforskriften er det satt et inntektstak for nettselskap, se Kontrollforskriften § 7-1. På grunnlag av inntektstaket, fastsetter nettselskapene tariffer. 

Nettselskapene har ikke adgang til å belaste den enkelte for faktiske kostnader med å levere strømnett til dem spesifikt. Vi ser her bort fra mulighetene for ileggelse av anleggsbidrag ved tilknytning av en ny kunde eller ved forsterkning av nettet til en eksisterende kunde. Nettselskap plikter å tilby alle som etterspør nettjenester ikke-diskriminerende priser etter objektive punkttariffer og vilkår. Nettleien kan differensieres mellom nettselskapets kunder, men kun basert på relevante nettforhold. Forskjeller i brukstid vil for eksempel være et relevant nettforhold. Forskjeller i brukstid danner utgangspunktet for inndeling i kundegrupper, slik som husholdning,fritidsbolig og næring. Denne type differensieringer faller utenfor herværende sak.

Det generelle utgangspunkter er således at abonnenter i samme situasjon skal betale det samme for tilgang til strøm innenfor operatørens område, med en del unntak og modifiseringer. 

Nettselskapene opplyser at kostnadene tilknyttet manuell avlesning ikke er belastet over den ordinære nettleien, men belastes enkeltpersoner. Spørsmålet er om nettselskapene har grunnlag for å gjøre unntak fra reglene som krever at kostnader ved drift av et strømanlegg skal inngå i den ordinære nettleien.

Unntaket nettselskapene påberoper som grunnlag for gebyrer for manuell avlesning i forbindelse med AMS-målere, følger av Kontrollforskriften § 17-6. Denne lyder:
"Nettselskapet kan fastsette tariffer for særskilte tjenester hos kunden. Slike tariffer skal reflektere kostnadene forbundet med tjenesten" (Vår understreking.)

For at unntaket skal komme til anvendelse, må manuell avlesning anses som en "særskilt tjeneste". 

Spørsmålet blir således om kostnader til manuell avlesning er en "særskilt tjeneste”.

Etter ordlyden sikter særskilte tjenester til arbeid som faller utenfor nettselskapets ordinære ytelser, som allerede er inkludert i tariffen. Tariffen skal i utgangspunktet inkludere alle priser og annen økonomisk godtgjørelse som konsesjonæren fastsetter for tilknytning til og bruk av elektrisk anlegg, se Kontrollforskriften § 1-3. Anvendelsen av det elektriske nettanlegg sikter til nettleverandørens ordinære tjenestetilbud. Hva som er inkludert i nettleien, vil bero på en tolkning av tariffgrunnlaget.

Kostnader til manuell avlesning er etter det opplyste holdt utenfor det ordinære tariffgrunnlaget. 

At en kostnad faktisk er holdt utenfor nettleien, er imidlertid ikke tilstrekkelig til at det foreligger en "særskilt tjeneste". I så fall ville nettselskapet kunne påberope seg enhver kostnad som særskilt, såfremt den ikke inngikk i nettleien. Når det vurderes om en ytelse er særskilt, er spørsmålet reelt sett om det er akseptabelt at denne kostnaden er holdt utenfor den ordinære nettleien. Kontrollforskriften lest i sammenheng med energiloven fastsetter nokså strenge forpliktelser for hvordan den felles nettleien skal beregnes. Vurderingen av om en ytelse er særskilt, vil i praksis være et speilbilde av vurderingen om nettleien er fastsatt i tråd med forskriftenes regler til fastsettelse av tariffer, se her forskriftenes Del V flg. Eksempelvis skal tariffer være fastsatt "ikke-diskriminerende".

Ettersom innføringen av AMS-måler er av nyere dato, er det begrenset veiledning i eldre praksis. Spørsmålet er heller ikke særskilt omtalt av lovgiver ved innføringen av AMS-målere. Problemstillingen må derved vurderes ut fra hvordan driften og innretningen av kostnadsdekningen fremstår i dag.

Per januar 2019 hadde ca. 7200 abonnenter fått fritak for installasjon av AMS-måler med kommunikasjonsenhet basert på attest fra lege eller psykolog." (Rapport NVE nr. 24/2019 Smarte målarar (AMS) Status for installasjon per 1. kvartal 2019 sluttrapport.) Dette er et høyt tall i lys av Helsedirektoratets instruks til landets leger om at de ikke skal skrive ut slike legeerklæringer:
"Fastlegen skal ikkje skrive ut helseattest som seier at pasienten har plagar som skuldast stråling frå ein automatisk straummålar." (https://www.helsedirektoratet.no/nyheter/legeattest-og-automatiske-straummalarar)

Etter advokatfirmaene Schødt AS og Erling Grimstad AS sine vurderinger er denne instruksen fra Helsedirektoratet et ulovlig brudd på måle- og avregningsforskriften § 4-1 annet ledd bokstav b og helsepersonelloven § 4 jf. § 15. Det er sannsynlig at antallet fritak ville vært vesentlig større dersom legene ikke var underlagt denne restriksjonen for å skrive ut legeattester, formentlig mange ganger større. 

Antallet fritak må også sees i lys av at nettselskapene gjennomgående har informert egne abonnenter om det ikke er helsefare knyttet til AMS-målerne, på tross av omfattende vitenskapelig forskning på området som viser negative helsevirkninger, og på tross av de mange personene i inn- og utland som forteller om konkrete akutte helseplager, og de mange opprop og henstillinger fra medisinske miljøer med advarsler om negative akutte og langsiktige virkninger av slik radiokommunikasjon. NVE har lagt til grunn en meget restriktiv tolkning av helsefaren, i det det kun blir tatt hensyn til den enkeltes akutte reaksjoner, og ikke til de særs godt dokumenterte langsiktige negative generelle helsevirkningene på befolkningen av vedvarende eksponering for svak elektromagnetisk stråling av slik type som AMS-målerne baserer seg på. (Slik dokumentasjon er oversendt strømselskap, DSA, Hdir, NVE og OED av en rekke ulike personer en rekke ganger. Mer dokumentasjon fra forskningsstudier legges stadig fram i fagtidsskrifter og refereres på norske nettsteder.)

Det gis heller ikke fritak i tilfeller der AMS-målere påfører naboer helseplager, og heller ikke på arbeidsplasser. Videre har nettselskapene varslet gebyrer for dem som har fritak, og i vid utstrekning truet med å stenge, eller faktisk stengt, strømmen til personer som motsetter seg installasjon. Strømabonnenter med helseproblem knyttet til AMS-målere er således utsatt for et betydelig press for å skifte måler mot sin vilje. Det samme presset er strømabonnenter utsatt for som har motsatt seg AMS-måler på grunn av den trådløse teknologiens generelle og langsiktige helseskadelige virkninger.  (Også slik dokumentasjon er oversendt strømselskap, DSA, Hdir, NVE og OED av en rekke ulike personer en rekke ganger, og mer dokumentasjon fra forskningsstudier legges stadig fram i fagtidsskrifter og refereres på norske nettsteder.)

Det er uansett et betydelig antall personer spredt over hele Norge med fritak for installasjon av AMS-måler med kommunikasjonsenhet. Fritak er en lovfestet ordning som det ordinære systemet må ta høyde for uten at det er noe særskilt ved dette. Fritaksordningens ordinære karakter illustreres av at fritaket benyttes av en stor andel av nettselskapenes abonnenter i alle deler av landet. Det tilsier at tilrettelegging for manuell avlesning må anses som en ordinær del av systemet. Det foreligger følgelig ikke en særskilt tjeneste som det kan kreves eget gebyr for.

Det er også grunn til å fremheve at kostnader skal fordeles på ikke-diskriminerende grunnlag. Fritak for AMS-måler gis kun av helsemessige grunner knyttet til akutte reaksjoner på menneskeskapte elektromagnetiske felt, til tross for at forskriftsteksten har en mer omfattende ordlyd. De som rammes av slike akutte reaksjoner, er personer i en utsatt posisjon som opplever gebyrlegging som at de blir diskriminert pga. helsemessige behov de ikke selv kontrollerer. Praksisen oppleves som problematisk i lys av forbudet mot diskriminering i likestillings- og diskrimineringsloven § 6. Undertegnede er oppmerksom på norske myndigheters vurdering av helsefaren forbundet med AMS-målere, som er å tilbakeføre til en fagetat, DSA, som selv frasier seg å ha medisinsk kompetanse, og bygger sine vurderinger på kilder som er særdeles sterkt kritisert fra faglige hold for å underslå negative (og positive) helsevirkninger. Det store flertall av autoritative forskningskilder tilsier, som dokumentert en rekke ganger, at pulset ikke-ioniserende stråling etter omstendighetene er helseskadelig, hvilket understøttes av at det gis fritak for AMS-måler i måle og avregningsforskriften på helsemessig grunnlag.

Helseproblemene forbundet med AMS-målerne skyldes nettselskapenes valg av teknologi, og kunne vært unngått eller redusert ved bruk av andre løsninger. Det er bl.a. eksempel på at nettselskap har plassert måler på betydelig avstand i eget nett for å skjerme abonnenten. Kostnadene med manuelle avlesninger må anses som naturlige driftsutgifter som følge av nettselskapenes (økonomisk motiverte?) valg av teknologi, og ikke som en særskilt tjeneste. 

Generelt bemerkes at det oppleves urimelig at gebyrene ilegges folk som av helsehensyn må beskytte seg mot den valgte teknologien. Ettersom personer med denne type helseproblem ofte har vansker med å fungere i et ordinært arbeidsliv, er den sosiale fordelingen av denne ekstra kostnaden meget uheldig. Kostnader til manuell avlesning er etter dette en integrert del av den løpende drift og ikke en "særskilt tjeneste". Kostnadene skulle derfor inngått i den ordinære nettleien, og er uansett ikke en særskilt tjeneste som det kan kreves gebyr for.

BEREGNINGAV GEBYR

Tariffen for særskilte tjenester skal ikke omfatte mer enn kostnaden forbundet med tjenesten,jf. Kontrollforskriften § 17-6.

Undertegnede er enig med NVE i at kostnader knyttet til IT-drift mv. inngås som en del av nettselskapets ordinære måle- og avregningsansvar, og skal dekkes gjennom den ordinære nettleien. Systemkostnadene som mitt strømnettselskap ser ut til å ha inkludert i gebyret, er en aktivitet det ikke er tillatt å kreve gebyr for. 

Systemer for registrering av forbruk uten AMS-måler finnes allerede. Det er i dag målepunkter som ikke kan eller kommer til å benytte AMS-måler med kommunikasjonsdel. Systemene som allerede eksisterer må derved opprettholdes for andre formål enn abonnenter med fritak. Moderne nettbaserte driftssystemer kan skaleres med små marginalkostnader. Det kan ikke antas å medføre vesentlige kostnader om det er noen tusen flere kunder som melder inn eget forbruk selv. Det er etter dette ikke naturlig at slike systemkostnader kan inkluderes i gebyr for personer med fritak.

En stor del av gebyret er kostnader til personell som foretar kontrollavlesninger. Måle- og avregningsforskriften § 3-3 annet ledd krever imidlertid ikke at avlesning skal skje ved kontrollavlesning foretatt av nettselskap. Det foreligger i dag praksis som baserer seg på at kontrollavlesning ikke er nødvendig. Til illustrasjon har Agder Energi Nett vedtatt å ikke reise ut til alle abonnenter som har AMS-måler uten kommunikasjonsenhet, men lar kunden selv foreta avlesningen slik bransjepraksis har vært i mange år. Agder Energi Nett krever bare betaling dersom særskilte omstendigheter gjør det nødvendig å foreta kontrollavlesning. Her skal det bemerkes at privatkunders forbruksprofil er særdeles stabil og forutsigelig, slik at omlegging til effektprissystem ikke i seg selv synes å berettige at avlesning må skje ved kontrollavlesning foretatt av selskapet selv. 

Skal beregningen av gebyr reflektere faktiske kostnader og være ikkediskriminerende, må alle nettselskap følge samme ordning. For det tilfelle at adgangen til å kreve gebyr opprettholdes, må både mitt såvel som alle de andre nettselskapene som følge av vedtaket fra NVE pålegges å utarbeide ny dokumentasjon for beregning av gebyret og informasjonsunderlag til kundene så ikke hver enkelt kunde skal behøve å sloss med sitt nettselskap om kostnadsberegningen. 

Undertegnede forbeholder seg å komme tilbake til gebyrets størrelse når revidert dokumentasjon foreligger fra nettselskapet. Foreløpig bemerkes at gebyret må reduseres med alle systemkostnader som uansett følger av ordinær drift og at det ikke kan kreves gebyr for kontrollavlesning som nettselskapene selv velger å gjennomføre på tross av at det verken er lovpålagt eller nødvendig.
AVSLUTNING

Avslutningsvis henvises til utredning av 20. mai 2019 fra Østby Aarskog Advokatfirma AS, "Fritak fra AMS-målere, En rettslig vurdering av om det er anledning til å kreve gebyrer fra forbrukere", som kan lastes ned f.eks. fra http://einarflydal.com (se under bøker og dokumenter). Utredningen belyser de rettslige grunnlag for ileggelse av gebyr og konkluderer med at nettselskapene ikke har adgang til å fakturere forbrukere et gebyr for at de ikke har installert AMS-måler.

Med hilsen

[FULLT NAVN]

(sendt usignert som epost)

